Pasiūlymas TARYBOS SPRENDIMAS dėl pozicijos, kuri turi būti priimta Europos Sąjungos vardu šeštojoje Stokholmo konvencijos dėl patvariųjų organinių teršalų šalių konferencijoje, dėl pasiūlymo iš dalies keisti A ir B priedus /* COM/2013/0134 final - 2013/0075 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2001 m. gegužės mėn. pagal Jungtinių Tautų aplinkos programą (JTAP) priimta Stokholmo konvencija dėl patvariųjų organinių teršalų (POT)[1]. Europos Sąjunga ir jos valstybės narės[2] yra konvencijos šalys[3], o konvencijos nuostatos į ES teisę perkeltos 2004 m. balandžio 29 d. Europos Parlamento ir Tarybos reglamentu (EB) Nr. 850/2004 dėl patvariųjų organinių teršalų ir iš dalies keičiančiu Direktyvą 79/117/EEB[4] (toliau – POT reglamentas). Bendras Stokholmo konvencijos tikslas – apsaugoti žmonių sveikatą ir aplinką nuo POT. Atskirai nurodytas atsargumo principas, nustatytas 1992 m. Rio de Žaneiro deklaracijos dėl aplinkos ir plėtros 15 principe. Šis principas įgyvendintas konvencijos 8 straipsniu, kuriame nustatytos papildomų cheminių medžiagų įtraukimo į konvencijos priedus taisyklės. Per 2013 m. gegužės mėn. vyksiančią šeštąją šalių konferenciją reikėtų pagal 2008 m. Norvegijos pasiūlymą priimti sprendimą dėl naujos cheminės medžiagos heksabromciklododekano (HBCDD)[5] įtraukimo į Stokholmo konvencijos A priedą, kuriame išvardytos medžiagos, kurias reikia pašalinti. Tame pačiame posėdyje turėtų būti priimtas sprendimas išbraukti daug perfluoroktano sulfonrūgšties (PFOS) ir jos darinių gamybos, teikimo rinkai ir naudojimo specialiųjų išimčių ir priimtinų naudojimo paskirčių. HBCDD ir ES teisė HBCDD naudojamas tik kaip papildomas polistireninio putplasčio (EPS), ekstruzinio polistireno (XPS), smūgiui atsparaus polistireno (HIPS) ir tekstilės gaminių polimerų dispersinės sistemos antipirenas. HBCDD yra patvari, bioakumuliacinė ir toksiška (PBT) medžiaga. 2006 m. gruodžio 18 d. Europos Parlamento ir Tarybos reglamentu (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH)[6] ji įvardyta kaip labai didelį susirūpinimą kelianti cheminė medžiaga (SVHC). 2011 m. HBCDD įrašytas[7] į REACH XIV priedą ir taip šiai medžiagai pradėta taikyti autorizacijos procedūra pagal tą reglamentą. Taigi, asmuo, norintis rinkai teikti ir (arba) naudoti HBCDD po 2015 m. rugpjūčio 21 d. (vadinamojo pabaigos termino), privalo iki 2014 m. vasario 21 d. Europos cheminių medžiagų agentūrai (ECHA) pateikti atitinkamo naudojimo autorizacijos paraišką. Po 2015 m. rugpjūčio 21 d. HBCDD teikti rinkai bus draudžiama, nebent konkrečiam asmeniui bus suteikta autorizacija jį naudoti konkrečioms reikmėms. Po 2015 m. rugpjūčio 21 d. EPS, XPS, HIPS ir tekstilės gaminių, kuriuose yra HBCDD, Europos Sąjungos gamintojai minėtas medžiagas galės gaminti tik turėdami autorizaciją. Importuoti gaminiai, kurių sudėtyje yra HBCDD, į REACH autorizacijos taikymo sritį nepatenka. Siekiant užtikrinti, kad teisės aktai ES būtų įgyvendinami laikantis tarptautinių įsipareigojimų, cheminės medžiagos, įtrauktos į Stokholmo konvencijos[8] A, B ir (arba) C priedus, turi būti įtrauktos ir į POT reglamentą. PFOS ir ES teisė 2009 m. gegužės 4–8 d. vykusiame ketvirtajame Konvencijos šalių konferencijos susitikime susitarta įrašyti, inter alia, PFOS ir jos darinius į konvencijos B priedą, kartu su specialiosiomis išimtimis ir priimtinomis naudojimo paskirtimis. Įgyvendinamieji ES teisės aktai yra griežtesni negu Stokholmo konvencija, nes juose nėra išimčių ir priimtinų naudojimo paskirčių – jie ES jau uždrausti pagal REACH. Taip pasielgta laikantis pagrindinio principo – nemažinti ES aplinkos apsaugos lygio. Naujų POT įtraukimo į konvencijos priedus ir tų priedų keitimo procedūra Pagal konvencijos 8 straipsnį konvencijos šalys sekretoriatui gali teikti pasiūlymus įtraukti cheminę medžiagą į A, B ir (arba) C priedus. Pasiūlymą nagrinėja Patvariųjų organinių teršalų kontrolės komitetas (POTPK). Jei po pasiūlymo peržiūros POTPK nusprendžia, kad yra tikimybė, jog aplinkoje toli išplitusi cheminė medžiaga gali daryti didelį neigiamą poveikį žmonių sveikatai ir (arba) aplinkai, dėl kurio prireiktų imtis visuotinių veiksmų, pasiūlymas nagrinėjamas toliau ir rengiamas rizikos valdymo įvertinimas, įskaitant galimų kontrolės priemonių analizę. Tuo remdamasis POTPK teikia rekomendaciją, ar konvencijos šalių konferencija (ŠK) turėtų svarstyti cheminės medžiagos įtraukimą į A, B ir (arba) C priedus. Galutinį sprendimą priima ŠK. ES atveju A, B ir (arba) C priedo pakeitimai įsigalioja po metų nuo tos dienos, kai depozitaras praneša, kad ŠK juos priėmė. POTPK rekomendacijos 2012 m. spalio mėn. vykusiame aštuntajame posėdyje POTPK nusprendė rekomenduoti įrašyti HBCDD į konvencijos A priedą, nustatant tam tikras jo gamybos ir naudojimo statybos reikmėms skirtuose EPS ir XPS išimtis. POTPK rekomendacija grindžiama tuo, kad yra HBCDD pakaitalų. Tačiau abejotina, ar jų kiekis yra pakankamas ir ar pavyks per trumpą laiką pritaikyti statybos reikmėms skirtų EXP ir EPS gamybos sistemą, visų pirma kai kuriose besivystančiose šalyse. Sprendime POTPK taip pat atkreipia dėmesį, kad dėl produktų ir gaminių, kurių sudėtyje yra HBCDD, išmetimo pasibaigus naudojimo laikui jo į aplinką bus išmetama ilgai, be to, įrašius HBCDD į konvencijos A priedą atliekų tvarkymo priemonėmis pagal konvencijos 6 straipsnio 1 dalies d punktą būtų užtikrinama, kad produktai ir gaminiai, kurių sudėtyje yra HBCDD, būtų išmetami taip, kad juose esantys patvarieji organiniai teršalai būtų suardyti arba kitaip pašalinti aplinkai nekenksmingu būdu. Pagal konvencijos 8 straipsnio 9 dalį POTPK nusprendė pateikti minėtą rekomendaciją ŠK svarstyti 2013 m. gegužės mėn. posėdyje. Taip pat POTPK priėmė rekomendacijų dėl atvirose taikymo aplinkose naudojimų PFOS pakaitalų. Rekomendacijose POTPK mano, kad atsirado informacijos apie galimybę įsigyti saugesnių PFOS pakaitalų tokioms reikmėms ir jų veiksmingumą, ir ragina šalis nebenaudoti PFOS tokioms reikmėms: ugnies gesinimo putose; insekticiduose Pietų Amerikos ugninėms skruzdėlėms ir termitams naikinti; dekoratyvinėse metalų dangose; kilimuose; odoje ir drabužiuose; tekstilės gaminiuose ir apmušaluose. Be to, POTPK ragina šalis apriboti PFOS naudojimą kietosiose metalų dangose, leidžiant naudoti tik uždarojo ciklo sistemose. POTPK rekomendacijos ir ES teisė Jei 2013 m. gegužės mėn. ŠK laikysis POTPK rekomendacijos, bus tarptautiniu mastu uždrausta gaminti, teikti rinkai ir naudoti HBCDD, išskyrus jo naudojimą statybos reikmėms skirtuose EPS ir XPS. Ši specialioji išimtis bus taikoma penkerius metus ir, jei reikės, jos galiojimą bus galima pratęsti dar penkeriems metams. Įrašius HBCDD į konvencijos A priedą reikės iš dalies pakeisti POT reglamentą. Pagal reglamento 14 straipsnio 1 dalį, į konvenciją įtraukus chemines medžiagas, reglamento priedų pakeitimus galima atlikti laikantis įprastinių komiteto procedūrų, nustatytų Sprendimo 1999/468/EB[9] 5a straipsnyje, ir atsižvelgiant į Reglamento (ES) Nr. 182/2011[10] 10 ir 11 straipsnius. Įtraukti HBCDD į konvencijos priedą reikėtų tokiu metu, kad po to iš dalies pakeistą POT reglamentą būtų galima taikyti išsyk užbaigus HBCDD autorizacijos procedūrą pagal REACH. Šiuo tikslu gali reikėti leisti konvencijos šalims atidėti atitinkamo ŠK sprendimo perkėlimą į jų teisę iki 2016 m. vasario mėn. Ribotą laiką taikomos išimties pagal konvenciją tikslas panašus kaip ir autorizacijos procedūros pagal REACH. Abiem atvejais veiklos vykdytojai verčiami palaipsniui pašalinti problemines chemines medžiagas, tačiau jiems suteikiama laiko tam padaryti. HBCDD atveju abiejų priemonių laikotarpis sutaps, taigi jų poveikis didžiajai daliai[11] ES rinkos bus panašus. Su statyba susijusioms reikmėms skirtuose EPS ir XPS naudojamo HBCDD gamintojai, prekybininkai ir naudotojai, kuriems taikomos išimtys, galės pateikti autorizacijos paraiškas pagal REACH ir jomis pasinaudoti. HIPS, tekstilės gaminiuose ir su statyba nesusijusioms reikmėms skirtuose EPS ir XPS naudojamo HBCDD gamintojai, prekybininkai ir naudotojai turės pereiti prie pakaitalų. Tačiau dėl galimybės įsigyti pakaitalų, mažos susijusios rinkos ir, tekstilės gaminių atveju, dėl dabartinių rinkos tendencijų, iš kurių matyti, kad per pastaruosius metus HBCDD naudojama gerokai mažiau, mažai tikėtina, kad atitinkami rinkos dalyviai investuos į autorizacijos paraiškas. Todėl net ir neįtraukus HBCDD į konvencijos priedą tikimasi, kad minėto naudojimo bus palaipsniui atsisakyta ir jis bus veiksmingai uždraustas ES po 2015 m. rugpjūčio 21 d. pagal REACH. Nors abiejų priemonių poveikis ES rinkai yra didele dalimi panašus, HBCDD įtraukimas į konvencijos priedą ir įgyvendinimas ES teisėje suteiks didelės pridėtinės vertės. HBCDD yra patvarusis organinis teršalas, kuris gali būti toli pernešamas aplinkoje. Todėl REACH autorizacijos procedūros gali nepakakti, norint apsaugoti ES piliečius ir aplinką nuo neigiamo HBCDD poveikio, nes ji neturės poveikio HBCDD gamybai ir naudojimui trečiosiose šalyse. Todėl būtina imtis pasaulinio masto veiksmų. Be to, įrašius HBCDD į konvencijos priedą būtų sudarytos vienodos sąlygos jo naudotojams ES ir trečiosiose šalyse. Nors pirmieji pagal REACH privalo investuoti išteklius, kad pereitų prie pakaitalų ir (arba) parengtų autorizacijos paraiškas, antrieji šiuo metu tokių sunkumų nepatiria, nes importuotoms prekėms REACH autorizacija netaikoma. Į konvencijos priedą įrašius HBCDD kartu su ribotos trukmės išimtimis trečiųjų šalių veiklos vykdytojai bus priversti pradėti investuoti į perėjimą prie pakaitalų, kaip tai daryti priversti ES naudotojai pagal REACH autorizacijos procesą. POTPK rekomendaciją dėl HBCDD priėmus ŠK, ją reikėtų įgyvendinti ES teisėje taip, kad REACH ir POT reglamentas vienas kitą papildytų, o ne vienas kitam prieštarautų. Tai reiškia, kad su statyba susijusioms reikmėms taikoma išimtis, įgyvendinant ją POT reglamentu, bus taikoma tik tais atvejais, kai suteikiama REACH autorizacija. Šis būdas atitiks svarbiausią principą – nemažinti ES aplinkos apsaugos. Taip pat tokiu būdu bus saugomos rinkos dalyvių, kuriems pavyko gauti autorizacijas pagal REACH, investicijos. Išimtis pagal POT reglamentą turės būti ribotos trukmės. Tai reiškia, kad išimtis nustos galioti po penkerių metų po jos įsigaliojimo (2021 m. vasario mėn.), nebent jos galiojimas būtų pratęstas. Tačiau, jei nepaisant sektoriaus pateiktos informacijos reikėtų daugiau laiko HBCDD pakeisti, ES gali siūlyti pratęsti išimties galiojimą pagal konvenciją dar 5 metams (iki 2026 m. vasario mėn.). PFOS ir jos dariniams taikomų specialiųjų išimčių, išvardytų POTPK sprendime, išbraukimas neturės poveikio ES teisei, nes susijusios išimtys arba nebuvo įgyvendinamos POT reglamente, arba jų galiojimas buvo pasibaigęs. Vienintelė šio atvejo išimtis – leidimas [išimties tvarka] naudoti PFOS kietosiose metalų dangose atvirose sistemose; dabar išimtis numatyta POT reglamente, leidžiant naudoti kaip drėkinimo medžiagą kontroliuojamose galvanizavimo sistemose. Tačiau pagal POT reglamentą šią išimtį leidžiama taikyti tik iki 2015 m. rugpjūčio 26 d. ES pozicija Atsižvelgdama į tai, kas išvardyta pirmiau, Šeštojoje Stokholmo konvencijos ŠK Europos Sąjunga turėtų pritarti HBCDD įtraukimui į konvencijos A priedą (nustatant išimtį dėl jo gamybos ir naudojimo statybos reikmėms skirtuose EPS ir XPS). Konvencijos šalims turėtų būti leista atidėti HBCDD įrašymo perkėlimą į nacionalinę teisę iki 2016 m. vasario mėn. Be to, Europos Sąjunga turėtų pritarti PFOS ir jos darinių specialiųjų išimčių ir priimtinų naudojimo paskirčių, išskyrus išimtį, kuria leidžiama juos naudoti kaip drėkinimo medžiagas kontroliuojamose galvanizavimo sistemose, išbraukimui. Išimtis turėtų būti palikta galioti iki jos galiojimo pabaigos 2015 m. Po šios datos išimtis neturėtų būti pratęsiama. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Su HBCDD naudojimu ES ir pasaulyje susijusią riziką ir socialinius bei ekonominius aspektus nagrinėjo ECHA 2008 m. ir POTPK nuo 2009 iki 2012 m. Per abu tyrimus buvo konsultuojamasi su suinteresuotosiomis šalimis. Konsultavimasis Kai buvo rekomenduojama HBCDD įtraukti į REACH XIV priedą, ECHA parengė aiškinamąjį dokumentą[12] rekomendacijai pagrįsti. Aiškinamojo dokumento pagrindas – dokumentas, kurio pavadinimas Data on Manufacture, Import, Export, Uses and Releases of HBCDD as well as Information on Potential Alternatives to its Use[13] (Duomenys apie HBCDD gamybą, importą, eksportą, naudojimo būdai ir išleidimas į aplinką, taip pat informacija apie galimus jo naudojimo pakaitalus). Abu dokumentai pateikti per viešąsias konsultacijas. Abiejuose dokumentuose pateikta informacija apie gamybą, importą ir eksportą, naudojimo būdus ir išleidimą į aplinką grindžiama rizikos vertinimo ataskaita su papildomais duomenimis, kuriuos 2008 m. spalio mėn. pateikė HBCD Industry User Group (HBCD pramonės naudotojų grupė). Šiuose papildomuose duomenyse pateikiami suvestiniai duomenys apie bendrą HBCDD pardavimą ir suvartojimą visoje ES kiekvienais metais nuo 2003 iki 2007 m. Informacija apie galimus HBCDD pakaitalus buvo imama iš įvairių šaltinių, įskaitant sektoriaus ir reguliavimo tarnybų atliktas peržiūras, kuriomis buvo siekiama nustatyti galimas pakaitines chemines medžiagas ir (arba) metodus. Septintajame posėdyje POTPK patvirtino HBCDD rizikos valdymo įvertinimą (RVĮ)[14]. 2010–2012 m. RVĮ aptartas su suinteresuotosiomis šalimis, įskaitant sektoriaus atstovus. POTPK paragino HBCDD ad hoc darbo grupę, kuri parengė RVĮ, toliau kaupti su HBCDD susijusią informaciją. POTPK sutiko peržiūrėti papildomą informaciją ir savo aštuntajame posėdyje apsvarstyti, ar nurodyti konvencijos priedą ir galimas išimtis, kurias turi apsvarstyti ŠK, įrašant HBCDD. Informaciją pateikė dvidešimt šešios šalys ir valstybės stebėtojos[15]. Informaciją taip pat pateikė septyni nevyriausybiniai stebėtojai[16]. Konsultacijų rezultatai Įrašius HBCDD į konvencijos priedą, kaip siūloma POTPK rekomendacijoje, ir toliau įgyvendinant šias nuostatas ES teisėje per POT reglamentą, bus uždrausta gaminti, teikti rinkai ir naudoti HBCDD HIPS ir tekstilės gaminiuose, taip pat su statyba nesusijusioms reikmėms skirtuose EPS ir XPS. HIPS Remiantis ECHA paskelbtais dokumentais, HIPS, kuriame yra HBCDD, daugiausia naudojamas vaizdo aparatūroje ir stereoaparatūroje, statybos sektoriaus elektros linijų skirstomosiose dėžėse ir šaldytuvų įdėkluose. Kituose šaltiniuose apskaičiuotas antipirenu apdorotame HIPS esančio HBCDD kiekis svyruoja nuo 1 iki 7 % pagal masę, o ES rizikos vertinimo ataskaitoje vertintas realistiškas blogiausias atvejis, kai HIPS sudėtyje yra 7 % HBCDD. Per pastaruosius kelerius metus naudojimo apimtis Europoje nesikeitė ir apytiksliai apskaičiuota, kad ji yra 210 tonų per metus (1,81 % viso ES sunaudojamo HBCDD). HBCDD nėra plačiai naudojamas HIPS, tad pagrįsta manyti, kad šioms reikmėms galima įsigyti kitų antipirenų. HIPS gaminiuose vietoj HBCDD galima naudoti šias chemines medžiagas: etileno bis(tetrabromftalimidą) (EBTPI) (techniškai įgyvendinama, yra prekyboje, plačiai naudojamas); dekabromo difeniletaną (DBDPE) (techniškai įgyvendinama, yra prekyboje, plačiai naudojamas); DBDPE, kuris plačiai naudojamas HIPS ir tekstilės gaminiuose, yra veiksmingesnis negu HBCDD, o jo kaina maždaug tokia pati kaip HBCDD; trifenilfosfatą (techniškai įgyvendinama, yra prekyboje, plačiai naudojamas); bisfenolio A bis(bifenilfosfatą) (BDP) (techniškai įgyvendinama, yra prekyboje, plačiai naudojamas); difenilkrezilfosfatą (techniškai įgyvendinama, yra prekyboje, plačiai naudojamas). Kitos cheminės medžiagos, kurios gali būti naudojamos HIPS gaminiuose vietoj HBCDD, yra įvairūs brominti antipirenai, naudojami kartu su stibio trioksidu. Pavyzdžiui: tris(tribromneopentil)fosfatas; tetrabrombisfenol A-bis(2,3-dibrompropilo eteris) (TBBPA‑DBPE); 2,4,6-tris(2,4,6-tribromfenoksi)-1,3,5-triazinas; etano 1,2-bis)pentabromfenilas ir etileno bis(tetrabromftalimidas). Rinkoje taip pat yra medžiagų, kuriomis galima pakeisti HIPS. Konkrečiau, elektros gaminiuose HIPS galima pakeisti įvairiomis alternatyviomis medžiagomis, įskaitant polikarbonato ir akrilonitrilbutadienstireno (PC/ABS), polistireno ir polifenileno eterio (PS/PPE) ir polifenileno eterio ir smūgiui atsparaus polistireno (PPE/HIPS) mišinius, kuriose nėra antipirenų arba kuriose naudojami nefalogeninti fosforo antipirenai. Tekstilės gaminiai Anot ECHA paskelbtų dokumentų, HBCDD naudojamas tekstilės pramonės reikmėms, siekiant laikytis Jungtinės Karalystės ir Vokietijos DIN standartų dėl antipirenų, daugiausia taikomų minkštiesiems badams ir transporto priemonių sėdynėms, užuolaidoms, lovų čiužinių užvalkalams, interjero ir automobilių tekstilės gaminiams. Apytiksliai apskaičiuota, kad tikėtina HBCDD koncentracija galutiniame produkte yra 10–15 %. Per pastaruosius kelerius metus tokiam naudojimui gerokai sumažėjus, skaičiuojama, kad tekstilės dangose dabar sunaudojama tik apie 210 tonų per metus HBCDD (1,81 % viso ES sunaudojamo HBCDD). Padaryta prielaida, kad iš to, kad tekstilės dangose sunaudojama palyginti mažai HBCDD ir kad per pastaruosius kelerius metus toks naudojimas stipriai sumažėjo, matyti, kad yra vienodai veiksmingų alternatyvų. Antipirenų naudojimo tekstilės gaminiuose galima išvengti, jei pati medžiaga yra nedegi arba žemo užsiliepsnojamumo. Todėl kaip barjerines baldų medžiagas galima naudoti kai kurias natūralias medžiagas, pavyzdžiui, vilną. Kitos savaime antipireninės medžiagos yra viskozė su fosforo priedu, poliesterio pluoštai ir aramidai. Be to, yra keletas cheminių medžiagų, kurias galima panaudoti kaip pakaitines HBCDD medžiagas tekstilės srityje. Išvirkščiajai tekstilės gaminių pusei dengti galimi HBCDD pakaitalai yra dekabromdifeniletanas (DBDPE) (techniškai įgyvendinama, yra prekyboje, plačiai naudojamas); etileno bis(tetrabromftalimidas) (techniškai įgyvendinama, yra prekyboje, plačiai naudojamas); chlorinti parafinai (techniškai įgyvendinama, galima įsigyti, plačiai naudojama) ir amonio polifosfatai (techniškai įgyvendinama, galima įsigyti, plačiai naudojama). Tačiau reikėtų atkreipti dėmesį, kad, išskyrus amonio polifosfatus, minėtos medžiagos yra halogenintos ir patvarios ir vėliau gali pačios būti priskirtos POT. Be to, trumposios grandinės chlorintų parafinų (SCCP) naudojimas jau ribojamas[17] POT reglamentu. Priešgaisrinę tekstilės gaminių saugą taip pat galima užtikrinti naudojant išsipučiančias sistemas. Išsipūtimas – nuodėgulių putų susidarymas, kurios veikia kaip šilumos izoliacija. Išsipučiančią sistemą paprastai sudaro anglies šaltinis, iš kurio susidaro nuodėguliai, junginys, iš kurio susidaro rūgštis, ir yrantis junginys, iš kurio susidaro pūtimo dujos, kad susidarytų nuodėgulių putos. EPS ir XPS naudojimas su statyba nesusijusioms reikmėms Anot 2011 m. ataskaitos, pavadintos „HBCDD naudojimo EPS ir XPS pagal nacionalinius priešgaisrinius reikalavimus vertinimas“[18], ES 70 % EPS naudojama su statyba susijusioms reikmėms, 25 % pakuotėse (pramonės ir maisto) ir 5% kitoms reikmėms. Paprastai manoma, kad pakavimo medžiagoje HBCDD nėra. Pagrindinis su statyba nesusijęs EPS, kuriame yra HBCDD, naudojimas yra automobilinėse vaikams skirtose pagalvėlėse, siekiant laikytis FMVSS 302 standarto. Atrodo, kad XPS, kuriame yra HBCDD, ES nenaudojamas jokioms su statyba nesusijusioms reikmėms. Per dvejų metų konsultacijų laikotarpį nei vyriausybės, nei pramonininkai nepateikė prašymų dėl specialiųjų išimčių naudoti EPS ir XPS su statyba nesusijusioms reikmėms. Todėl daroma prielaida, kad arba yra alternatyvių cheminių medžiagų, kurios naudojamos tokioms reikmėms, arba apskritai kitų alternatyvių medžiagų. EPS ir XPS naudojimas su statyba susijusioms reikmėms HBCDD ES daugiausia naudojamas EPS ir XPS gamyboje. EPS, kuriame yra HBCDD, daugiausia naudojamas su statyba susijusioms reikmėms. Atrodo, kad XPS, kuriame yra HBCDD, naudojamas tik su statyba susijusioms reikmėms. Šiuo metu yra tinkamų antipirenų, kuriais būtų galima pakeisti HBCDD dauguma su statyba susijusių XPS arba EPS naudojimo atvejų, tačiau jų kiekis yra nepakankamas, nes reikėtų daug daugiau nehalogenintų antipirenų (EPS ir XPS atitinkamai yra 0,7 % ir 2,5 % HBCDD). 2011 m. kovo mėn. Great Lakes Solutions paskelbė, kad padidins EPS ir XPS tinkamo didelės molekulinės masės brominto stireno ir butadieno kopolimero antipireno (polimerinio antipireno) gamybos apimtį. Tačiau manoma, kad praeis keleri metai kol sektorius visiškai pereis prie šios technologijos. Anot sektoriaus pavojingumo vertinimo, ši medžiaga patvari, tačiau nėra bioakumuliacinė ar toksiška. Anot per aštuntąjį POTPK posėdį pateiktos informacijos, dabar bandomosios apimties polimerinio antipireno kiekiai teikiami bandyti tolesniems naudotojams. Sėkmingai atlikti gamybinės apimties gamybos bandymai ir 2012 m. polimerinio antipireno turėtų būti galima įsigyti iš Great Lakes Solutions-Chemtura Corporation. ICL-Industrial Products neseniai paskelbė, kad jie siekia komercinę gamybą pradėti iki 2014 m. (10 000 MT). Albemarle (JAV) šia chemine medžiaga pradės prekiauti 2014 m. Taigi per 3–5 metus turėtų būti pasiektas pakankamas pajėgumas, kad būtų galima pakeisti HBCDD. Atsižvelgiant į tai, kas nurodyta pirmiau, reikėtų pritarti ribotos trukmės išimčiai, pagal kurią leidžiama naudoti HBCDD su statyba susijusioms reikmėms skirtuose EPS ir XPS, kad sektorius turėtų pakankamai laiko pradėti naudoti pakaitalus. 3. TEISINIAI PASIŪLYMO ASPEKTAI Pasiūlymas pateikiamas kaip Tarybos sprendimas, kurio pagrindas SESV 192 straipsnio 1 dalis ir 218 straipsnio 9 dalis ir kuriuo nustatoma pozicija dėl pasiūlymo iš dalies pakeisti A ir B priedus, kurią ES vardu reikia priimti 6-ojoje Stokholmo konvencijos dėl patvariųjų organinių teršalų ŠK. SESV 218 straipsnio 9 dalis yra tinkamas teisinis pagrindas, nes teisės aktas, kurį 6-oji ŠK raginama priimti, yra sprendimas, kuriuo iš dalies keičiamas Stokholmo konvencijos priedas, kuris turi teisinių padarinių. 2013/0075 (NLE) Pasiūlymas TARYBOS SPRENDIMAS dėl pozicijos, kuri turi būti priimta Europos Sąjungos vardu šeštojoje Stokholmo konvencijos dėl patvariųjų organinių teršalų šalių konferencijoje, dėl pasiūlymo iš dalies keisti A ir B priedus EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) 2004 m. lapkričio 16 d. Europos Sąjunga, remdamasi 2004 m. spalio 14 d. Tarybos sprendimu 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu[19], ratifikavo Stokholmo konvenciją dėl patvariųjų organinių teršalų (toliau – konvencija); (2) Europos Sąjunga konvencijoje nustatytus įpareigojimus perkėlė į Europos Sąjungos teisę 2004 m. balandžio 29 d. Europos Parlamento ir Tarybos reglamentu (EB) Nr. 850/2004 dėl patvariųjų organinių teršalų ir iš dalies keičiančiu Direktyvą 79/117/EEB[20] (toliau – POT reglamentas); (3) Europos Sąjunga ypač pabrėžia poreikį į konvencijos A, B ir (arba) C priedus palaipsniui įtraukti vis naujas chemines medžiagas, atitinkančias priskyrimo prie patvariųjų organinių teršalų (POT) kriterijus, atsižvelgiant į atsargumo principą, kad būtų įgyvendintas konvencijos tikslas ir 2002 m. Johanesburgo aukščiausiojo lygio susitikime visų vyriausybių prisiimtas įsipareigojimas iki 2020 m. kuo labiau sumažinti neigiamą cheminių medžiagų poveikį; (4) pagal konvencijos 22 straipsnį Šalių konferencija (ŠK) gali priimti sprendimus, kuriais iš dalies keičiami konvencijos A, B ir C priedai. Tokie sprendimai įsigalioja praėjus vieniems metams nuo tos dienos, kai depozitaras praneša apie priedo pakeitimą, išskyrus pakeitimo nepriimti nusprendusias šalis; (5) 2008 m. gavęs Norvegijos pasiūlymą įtraukti heksabromciklododekaną (HBCDD)[21], Patvariųjų organinių teršalų peržiūros komitetas (POTPK, įsteigtas pagal konvenciją), baigė savo darbą, susijusį su HBCDD. POTPK padarė išvadą, kad HBCDD atitinka konvencijoje nustatytus kriterijus dėl įtraukimo į A priedą. Tikimasi, kad būsimoje šalių konferencijoje bus nuspręsta HBCDD įtraukti į konvencijos A priedą; (6) 2011 m. HBCDD įrašytas[22] į 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų[23] (REACH) XIV priedą. Todėl HBCDD taikoma autorizacijos procedūra pagal tą reglamentą. HBCDD tiekti rinkai bus draudžiama, nebent konkrečiam asmeniui bus suteikta autorizacija jį naudoti konkrečioms reikmėms. Kadangi HBCDD gali būti toli pernešamas aplinkoje, ES piliečiams naudingiau, kad šios medžiagos naudojimo būtų palaipsniui atsisakyta visame pasaulyje, o ne palaipsniui atsisakyta ES mastu pagal REACH; (7) siekiant suderinti įrašymą pagal POT reglamentą su atitinkamu REACH XIV priede nustatytu galutiniu terminu, konvencijos šalims turėtų būti leista atidėti ŠK sprendimo įrašyti HBCDD perkėlimą į nacionalinę teisę iki 2016 m. vasario mėn.; (8) POTPK rekomenduoja įrašyti HBCDD į konvencijos priedą kartu su ribotos trukmės specialiąja išimtimi, pagal kurią leidžiama gaminti ir naudoti HBCDD su statyba susijusioms reikmėms skirtuose EPS ir XPS. Naudojimas tokioms reikmėms sudaro didžiąją dalį HBCDD naudojimo ES. ES reikia nuo trejų iki penkerių metų, kad būtų pasiektas pakankamas pajėgumas HBCDD pakeisti ES. Todėl ES turėtų pritarti siūlomai specialiajai išimčiai per 6-ąją ŠK. (9) POTPK atkreipia dėmesį, kad įrašius HBCDD į A priedą, konvencijos 6 straipsnio 1 dalies d punkte numatytomis atliekų tvarkymo priemonėmis būtų užtikrinta, kad produktai ir gaminiai, kuriuose yra HBCDD, būtų išmetami taip, kad juose esantys patvarieji organiniai teršalai būtų sunaikinti arba kitaip pašalinti aplinkai saugiu būdu; (10) atliekos, kuriose yra HBCDD, ypač statybos reikmėms naudojami EPS ir XPS, dabar perdirbamos daugelyje konvenciją pasirašiusių šalių. Jos gali siūlyti išimtį, kuria būtų laikinai leidžiama atliekas, kuriose yra HBCDD, perdirbti tokiu pačiu būdu, kaip ir pagal nuostatą, įrašytą į A priedo IV dalį per 4-ąją ŠK, ir kuria tam tikromis aiškiai apibrėžtomis sąlygomis leidžiama perdirbti atliekas, kuriose yra tetrabromdifenilo eterio ir pentabromdifenilo eterio; (11) 2010 m. į POT reglamento I priedą įrašyta[24] perfluoroktano sulfonrūgštis (PFOS) ir jos dariniai; (12) POTPK ragina šalis nebenaudoti PFOS ugnies gesinimo putose; insekticiduose Pietų Amerikos ugninėms skruzdėlėms ir termitams naikinti; dekoratyvinėse metalų dangose; kilimuose; odoje ir drabužiuose; tekstilės gaminiuose ir apmušaluose. POTPK taip pat ragina šalis PFOS naudojimą kietosiose metalų dangose, kuris šiuo metu leidžiamas taikant specialiąją išimtį, apriboti leidžiant naudoti šią medžiagą tik uždarojo ciklo sistemose, kaip dabar leidžiama pagal konvenciją laikant tai priimtina naudojimo paskirtimi; (13) PFOS ir jos dariniai į POT reglamento I priedą įrašyti tik su mažu skaičiumi konvencijoje numatytų išimčių. Atsižvelgiant į POTPK sprendimą, PFOS ir jos darinių specialiąsias išimtis ir priimtinas naudojimo paskirtis, išskyrus išimtį, kuria leidžiama juos naudoti kaip drėkinimo medžiagas kontroliuojamose galvanizavimo sistemose, reikėtų išbraukti. Išimtis turėtų būti palikta galioti iki jos galiojimo pabaigos 2015 m. Po šios datos išimtis neturėtų būti pratęsiama, PRIĖMĖ ŠĮ SPRENDIMĄ: 1 straipsnis 1 Pozicija, kurios turi laikytis Europos Sąjunga šeštojoje Stokholmo konvencijos dėl patvariųjų organinių teršalų šalių konferencijoje, yra pritarti - heksabromciklododekano (HBCDD)[25] įrašymui į konvencijos A priedą kartu su ribotos trukmės išimtimi, pagal kurią leidžiama gaminti ir naudoti HBCDD su statyba susijusioms reikmėms; - šių išimčių ir priimtinų naudojimo paskirčių išbraukimui iš perfluoroktano sulfonrūgščiai (PFOS) ir jos dariniams skirto įrašo konvencijos B priede: ugnies gesinimo putos; insekticidai Pietų Amerikos ugninėms skruzdėlėms ir termitams naikinti; dekoratyvinės metalų dangos; kilimai; oda ir drabužiai; tekstilės gaminiai ir apmušalai, remiantis Patvariųjų organinių teršalų peržiūros komiteto[26] rekomendacijomis. Sąjungos atstovai šeštojoje Stokholmo konvencijos dėl patvariųjų organinių teršalų šalių konferencijoje smulkiems Patvariųjų organinių teršalų peržiūros komiteto rekomendacijų pakeitimams gali pritarti be papildomo Tarybos sprendimo. 2 Konvencijos šalims turėtų būti leista atidėti HBCDD įrašymo į konvencijos A priedą perkėlimą į nacionalinę teisę iki 2016 m. vasario mėn. 3 Jei į A priedą bus siūloma įrašyti nuostatą, kuria laikinai leidžiama specialiomis, aiškiai apibrėžtomis sąlygomis perdirbti atliekas, kuriose yra HBCDD, Europos Sąjunga tokiam pakeitimui gali pritarti. 2 straipsnis Priimtas Stokholmo konvencijos šalių konferencijos sprendimas skelbiamas Europos Sąjungos oficialiajame leidinyje. Priimta Briuselyje Tarybos vardu Pirmininkas [1] http://www.pops.int/documents/convtext/convtext_en.pdf. [2] Dvi ES valstybės narės (Italija ir Malta) konvencijos dar neratifikavo. [3] OL L 209, 2006 7 31, p. 1. [4] OL L 158, 2004 4 30, p. 7. [5] Heksabromciklododekanas (CAS Nr. 25637-99-4), 1,2,5,6,9,10-heksabromciklododekanas (CAS Nr. 3194-55-6) ir pagrindiniai jo diastereomerai: alfa heksabromciklododekanas (CAS Nr. 134237-50-6); beta heksabromciklododekanas (CAS Nr. 134237-51-7) ir gama heksabromciklododekanas (CAS Nr. 134237-52-8). [6] OL L 396, 2006 12 30, p. 1 [7] 2011 m. vasario 17 d. Reglamentas (ES) Nr. 143/2011, kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XIV priedas, L44, 2011 2 18, p. 2. [8] Tas pats reikalavimas taikomas cheminėms medžiagoms, įtrauktoms į JT EEK protokolo dėl POT I, II ir (arba) III priedus. [9] 1999 m. birželio 28 d. Tarybos sprendimas 1999/468/EB, nustatantis Komisijos naudojimosi jai suteiktais įgyvendinimo įgaliojimais tvarką, OL L 184, 1999 7 17, p. 23. [10] 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai, OL L 55, 2011 2 28, p. 13. [11] 2008 m. HBCDD naudojimas EPS ir XPS sudarė 96,3 % viso ES naudojamo HBCDD. Anot 2011 m. HBCDD naudojimo EPS ir XPS pagal nacionalinius prie gaisrinius reikalavimus vertinimo (žr. http://www.klif.no/publikasjoner/2819/ta2819.pdf), Europoje 70 % EPS naudojama su statyba susijusioms reikmėms, 25 % pakuotėse ir 5 % kitoms reikmėms. Paprastai manoma, kad pakavimo medžiagoje HBCDD nėra. Taigi, didžioji dalis EPS, kuriame yra HBCDD, naudojama su statyba susijusioms reikmėms. Laikoma, kad XPS, kuriame yra HBCDD, naudojamas tik su statyba susijusioms reikmėms. [12] http://echa.europa.eu/documents/10162/42ddec00-863a-4cff-abd2-6d4b39abe114. [13] http://echa.europa.eu/documents/10162/eb5129cf-38e3-4a25-a0f7-b02df8ca4532. [14] UNEP/POPS/POPRC.7/19/Add.1, galima pažiūrėti čia: http://chm.pops.int/Convention/POPsReviewCommittee/POPRCMeetings/POPRC7/POPRC7Documents/tabid/2267/language/en-US/Default.aspx. [15] Argentina, Azerbaidžanas, Brazilija, Bulgarija, Kambodža, Kamerūnas, Kanada, Kinija, Vokietija, Gvatemala, Indonezija, Airija, Izraelis, Italija, Kiribatis, Latvija, Malis, Meksika, Monakas, Mianmaras, Nyderlandai, Norvegija, Lenkija, Rumunija, Tailandas ir Jungtinės Amerikos Valstijos. [16] Great Lakes Solutions, Green Chemicals Srl, International POPs Elimination Network IPEN, PS Foam Industry, Extruded Polystyrene Foam Association, ir kartu su pramonės asociacijomis EXIBA (Cefic sektoriaus grupė) ir EPS (PlasticsEurope), taip pat buvęs POTPK narys. [17] 2012 m. birželio 19 d. Komisijos reglamentas (ES) Nr. 519/2012, kuriuo iš dalies keičiamas Europos Parlamento ir Tarybos reglamento (EB) Nr. 850/2004 dėl patvariųjų organinių teršalų I priedas, OL L 159, 2012 6 20, p. 1. [18] http://www.klif.no/publikasjoner/2819/ta2819.pdf. [19] OL L 209, 2006 7 31, p. 1. [20] OL L 158, 2004 4 30, p. 7. [21] Heksabromciklododekanas (CAS Nr. 25637-99-4), 1,2,5,6,9,10-heksabromciklododekanas (CAS Nr. 3194-55-6) ir pagrindiniai jo diastereomerai: alfa heksabromciklododekanas (CAS Nr. 134237-50-6); beta heksabromciklododekanas (CAS Nr. 134237-51-7) ir gama heksabromciklododekanas (CAS Nr. 134237-52-8). [22] 2011 m. vasario 17 d. Reglamentas (ES) Nr. 143/2011, kuriuo iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XIV priedas, L44, 2011 2 18, p. 2. [23] OL L 396, 2006 12 30, p. 1. [24] 2010 m. rugpjūčio 24 d. Komisijos reglamentas (ES) Nr. 757/2012, kuriuo iš dalies keičiami Europos Parlamento ir Tarybos reglamento (EB) Nr. 850/2010 dėl patvariųjų organinių teršalų I ir III priedai, OL L 223, 2010 8 25, p. 29. [25] Heksabromciklododekanas (CAS Nr. 25637-99-4), 1,2,5,6,9,10-heksabromciklododekanas (CAS Nr. 3194-55-6) ir pagrindiniai jo diastereomerai: alfa heksabromciklododekanas (CAS Nr. 134237-50-6); beta heksabromciklododekanas (CAS Nr. 134237-51-7) ir gama heksabromciklododekanas (CAS Nr. 134237-52-8). [26] Sprendimai POPRC-8/3: heksabromciklododekanas ir POPRC-8/8: perfluoroktano sulfonrūgštis, jos druskos, perfluoroktano sulfonilfluoridas ir susijusios cheminės medžiagos, naudojamos atvirose sistemose (POPRC-8/16 dalis), juos rasite http://chm.pops.int/Convention/POPsReviewCommittee/LatestMeeting/POPRC8/MeetingDocuments/tabid/2801/Default.aspx.